17.9.2014 21:03 | Za tím LCR Honda v kategórii MotoGP cestných motocyklov bude v budúcej sezóne jazdiť Austrálčan Jack Miller, ktorý v tohtoročnom seriáli majstrovstiev sveta pôsobí o dve kubatúry nižšie v Moto3.
"Som veľmi šťastný, že budúci rok budem jazdiť v MotoGP. Je to pre mňa splnenie sna. Myslím si, že každý pretekár chce pôsobiť na najvyššej úrovni v Honde. Je to určite veľký skok z Moto3 do MotoGP, ale som presvedčený, že som pripravený. Teším sa na spoluprácu," cituje 19-ročného Jacka Millera oficiálna stránka MotoGP.
Stane sa po prvý raz v histórii od príchodu LCR Honda do MotoGP, že nasadí do štartového poľa dvoch pretekárov. Miller, ktorý je aktuálnym lídrom Moto3 s deväťbodovým náskokom pred Álexom Márquezom, bude mať za tímového kolegu Brita Cala Crutchlowa.
Súčasným jazdcom LCR Honda je Nemec Stefan Bradl, ktorý po sezóne zamieri do tímu NGM Forward Racing.